RO Jurnalul Oficial al Uniunii Europene L 90/1

REGULAMENTUL (UE) 2016/486 AL COMISIEI

din 29 martie 2016

de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru ciazofamid, cicloxidim, acid difluoracetic, fenoxicarb, flumetralin, fluopicolid, flupiradifuron, fluxapiroxad, kresoxim-metil, mandestrobin, mepanipirim, metalaxil-M, pendimetalin și teflutrin din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 14 alineatul (1) litera (a) și articolul 16 alineatul (1) litera (a),

întrucât:

(1) Pentru ciazofamid, kresoxim-metil, mepanipirim și pendimetalin limitele maxime de reziduuri (LMR) au fost stabilite în anexa II la Regulamentul (CE) nr. 396/2005. Pentru metalaxil-M, LMR au fost stabilite în anexa II și în partea B din anexa III la regulamentul respectiv. Pentru cicloxidim, fenoxicarb, fluopicolid, fluxapiroxad și teflutrin, LMR au fost stabilite în partea A din anexa III la regulamentul menționat. Pentru acidul difluoracetic, flumetralin, flupiradifuron și mandestrobin nu au fost stabilite LMR specifice, iar substanțele respective nu au fost incluse în anexa IV la regulamentul menționat, astfel încât se aplică valoarea implicită de 0,01 mg/kg prevăzută la articolul 18 alineatul (1) litera (b) din regulamentul respectiv.

(2) În contextul unei proceduri de obținere a autorizației de utilizare a unui produs de protecție a plantelor care conține substanța activă ciazofamid pe ceapă de primăvară, anghinare, praz și hamei, a fost depusă o cerere de modificare a LMR existente, în temeiul articolului 6 alineatul (1) din Regulamentul (CE) nr. 396/2005.

(3) În ceea ce privește substanța cicloxidim, o astfel de cerere a fost depusă pentru zmeură, coacăze, sfeclă, țelină de rădăcină, hrean, topinambur, păstârnac, barba-caprei, gulie furajeră, pătlăgea vânătă, varză de Bruxelles, varză cu căpățână, varză chinezească, kale, scarolă, creson, Barbarea verna, rucolă, muștar vânăt, frunze/lăstari de Brassica, spanac, iarbă-grasă, frunze de sfeclă, linte, semințe de in, semințe de mac, semințe de rapiță, infuzii din rădăcini și hrean uscat. În ceea ce privește substanța fenoxicarb, o cerere similară a fost depusă pentru piersici, măsline de masă și măsline pentru ulei. În ceea ce privește substanța fluopicolid, o astfel de cerere a fost depusă pentru valeriană. În ceea ce privește substanța fluxapiroxad, o astfel de cerere a fost depusă pentru struguri și cartofi. În ceea ce privește substanța kresoxim-metil, o astfel de cerere a fost depusă pentru praz. În ceea ce privește substanța mepanipirim, o astfel de cerere a fost depusă pentru mure, zmeură și ardei. În ceea ce privește substanța metalaxil-M, o astfel de cerere a fost depusă pentru agrișe. În ceea ce privește substanța pendimetalin, o astfel de cerere a fost depusă pentru salată. În ceea ce privește substanța teflutrin, o astfel de cerere a fost depusă pentru sfeclă, țelină de rădăcină, ridichi, gulie furajeră, napi, usturoi, ceapă, ceapă eșalotă, infuzii din rădăcini, condimente din rădăcini și rizomi, sfeclă de zahăr și rădăcini de cicoare.

(4) În conformitate cu articolul 8 din Regulamentul (CE) nr. 396/2005, aceste cereri au fost evaluate de statele membre în cauză, iar rapoartele de evaluare au fost transmise Comisiei.

(5) Autoritatea Europeană pentru Siguranța Alimentară, denumită în continuare „autoritatea”, a evaluat cererile și rapoartele de evaluare, analizând în special riscurile pentru consumatori și, după caz, pentru animale și a emis avize motivate cu privire la LMR propuse (2). Autoritatea a înaintat aceste avize Comisiei și statelor membre și le-a pus la dispoziția publicului.

(6) Autoritatea a concluzionat în avizele sale motivate că, în ceea ce privește utilizarea substanței ciazofamid pe ceapă de primăvară, anghinare și praz, riscurile pentru consumator nu pot fi excluse. În ceea ce privește utilizarea substanței cicloxidim pe creson, Barbarea verna, rucolă, muștar vânăt, frunze/lăstari de Brassica, linte, semințe de in, semințe de mac, datele prezentate nu au fost suficiente pentru a stabili LMR noi. Prin urmare, ar trebui să fie păstrate LMR existente.

(7) Referitor la toate celelalte cereri, autoritatea a concluzionat că toate cerințele privind datele au fost îndeplinite și că modificările LMR solicitate de către solicitanți sunt admisibile în ceea ce privește siguranța consumatorilor, pe baza unei evaluări a expunerii consumatorilor pentru 27 de grupuri specifice de consumatori din Europa. S-a ținut seama de cele mai recente informații privind proprietățile toxicologice ale substanțelor. Nici expunerea pe toată durata vieții la aceste substanțe prin consumul tuturor produselor alimentare care ar putea conține substanțele respective, nici expunerea pe termen scurt ca urmare a unui consum ridicat de culturi și produse relevante nu au indicat existența unui risc de depășire a dozei zilnice acceptabile sau a dozei acute de referință.

(8) Pentru flumetralin, flupiradifuron și mandestrobin, autoritatea a înaintat concluzii la evaluarea inter pares a riscului pe care îl prezintă utilizarea ca pesticid a respectivelor substanțe active (3). În acest cadru, se recomandă stabilirea unor LMR care să acopere utilizările reprezentative, în conformitate cu bunele practici agricole din Uniune.

(9) În ceea ce privește flupiradifuron, autoritatea recomandă stabilirea unor LMR provizorii pentru mai multe produse, din cauza persistenței substanței active în sol. Autoritatea a concluzionat că un component relevant al reziduurilor identificate în culturile de rotație și în produsele de origine animală este metabolitul acid difluoracetic. Prin urmare, este necesar să se stabilească LMR atât pentru acidul difluoracetic, cât și pentru compusul părinte, flupiradifuronul. Pentru culturile de rotație și produsele de origine animală, autoritatea a solicitat studii pe teren suplimentare, realizate pe culturi de rotație. Aceste LMR vor fi reexaminate; reexaminarea va ține seama de informațiile disponibile în următorii doi ani de la data publicării prezentului regulament. Comisia a consultat laboratoarele de referință ale Uniunii Europene în ceea ce privește limitele de cuantificare adecvate.

(10) Pe baza avizelor motivate ale autorității și ținând seama de factorii relevanți pentru subiectul în cauză, modificările adecvate ale LMR îndeplinesc cerințele prevăzute la articolul 14 alineatul (2) din Regulamentul (CE) nr. 396/2005.

(11) Prin urmare, Regulamentul (CE) nr. 396/2005 ar trebui modificat în consecință.

(12) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1

Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 29 martie 2016. Pentru Comisie Președintele Jean-Claude JUNCKER

(1) JO L 70, 16.3.2005, p. 1.

(2) Rapoarte științifice ale EFSA disponibile online: http://www.efsa.europa.eu:

Reasoned opinion on the modification of maximum residue levels for cyazofamid in hops, globe artichokes, leeks and spring/green onions and Welsh onions (Aviz motivat privind modificarea limitelor maxime de reziduuri pentru ciazofamid la hamei, anghinare, praz, ceapă de primăvară/ceapă verde și ceapă de tuns), EFSA Journal 2015;13(8):4204.

Reasoned opinion on the modification of the existing MRLs for cycloxydim in various crops (Aviz motivat privind modificarea LMR existente pentru cicloxidim la diverse plante de cultură). EFSA Journal 2015;13(9):4219 [30 p.].

Reasoned opinion on the modification of the existing maximum residue levels for fenoxycarb in peaches and olives (Aviz motivat privind modificarea limitelor maxime de reziduuri existente pentru fenoxicarb la piersici și măsline). EFSA Journal 2015;13(7):4202 [21 p.].

Reasoned opinion on the modification of the existing maximum residue level for fluopicolide in valerian (Aviz motivat privind modificarea limitei maxime de reziduuri existente pentru fluopicolid la valeriană). EFSA Journal 2015;13(9):4217 [24 p.].

Reasoned opinion on the modification of the existing maximum residue levels for fluxapyroxad in grapes and potatoes (Aviz motivat privind modificarea limitelor maxime de reziduuri existente pentru fluxapiroxad la struguri și cartofi). EFSA Journal 2015;13(9):4223 [25 p.].

Reasoned opinion on the modification of the existing maximum residue level for kresoxim-methyl in leeks (Aviz motivat privind modificarea limitei maxime de reziduuri existente pentru kresoxim-metil la praz). EFSA Journal 2015;13(8):4215 [18 p.].

Reasoned opinion on the modification of the existing maximum residue levels for mepanipyrim in blackberries, raspberries and peppers (Aviz motivat privind modificarea limitelor maxime de reziduuri existente pentru mepanipirim la mure, zmeură și ardei). EFSA Journal 2015;13(9):4218 [19 p.].

Reasoned opinion on the modification of the existing maximum residue level for metalaxyl-M in gooseberries (Aviz motivat privind modificarea limitei maxime de reziduuri existente pentru metalaxil-M la agrișe). EFSA Journal 2015;13(7):4179 [18 p.].

Reasoned opinion on the modification of the existing maximum residue level for pendimethalin in lettuce (Aviz motivat privind modificarea limitei maxime de reziduuri existente pentru pendimetalin la salată). EFSA Journal 2015;13(9):4249 [18 p.].

Reasoned opinion on the setting of maximum residue levels for tefluthrin in various crops (Aviz motivat privind stabilirea unor limite maxime de reziduuri pentru teflutrin la diverse plante de cultură). EFSA Journal 2015;13(7):4196 [24 p.].

(3) Conclusion on the peer review of the pesticide risk assessment of the active substance flumetralin (Concluzia evaluării inter pares a riscului utilizării ca pesticid a substanței active flumetralin). EFSA Journal 2014;12(12):3912 [62 p.].

Conclusion on the peer review of the pesticide risk assessment of the active substance flupyradifurone (Concluzia evaluării inter pares a riscului utilizării ca pesticid a substanței active flupiradifuron). EFSA Journal 2015;13(2):4020 [101 p.].

Conclusion on the peer review of the pesticide risk assessment of the active substance mandestrobin (Concluzia evaluării inter pares a riscului utilizării ca pesticid a substanței active mandestrobin). EFSA Journal 2015;13(5):4100 [72 p.].